Aina energinen ja yllättävä mösjöö Rautiainen oli männäpäivä yhteyksissä Tikkurilan maalitehtaaseen ja kyseli, jotta josko firman arkistoista löytyisi vielä tietoja vanhasta kunnon Painterboy-pelistä. Jos joku ei kyseistä teosta tunne, niin sehän on suomalaisen pelihistorian klassikko, jonka teetti Tikkurila itse promotarkoituksiin. Hyvin onnistui, kun hörhöt sedät muistavat pelin yhä.

Vaan eipä ollut Tikkurila ainoa yhtiö, joka kokeili muinoin askeliaan tietokonepelien maailmassa. Jos Tikkurila mainosti tuotteitaan, niin Alkon haittavalistusyksikön tuottama Hup-peli ei niinkään mainostanut. Suomessako mainostettaisiin viinaa? Hui kerrakseen! Noh, kyseessä oli kuitenkin nuorille suunnattu valistuspeli, jonka tarkoitus oli opettaa nuorille päihteiden kohtuukäyttöä. Noin 1986-1987 julkaistu peli tehtiin PC:lle ja 700 markan hinnastaan päätellen se oli tarkoitettu enemmänkin oppilaitoksille ja muille nuorisojärjestötahoille, ei niinkään pelaajille myytäväksi.

Hup-pelin mainos MikroBitti-lehdessä 11/1988. Skannasi Rautiainen itte.

Hup-peli on siitäkin harvinainen suomipeli, ettei siitä ole tiemmä olemassa montaakaan kopiota. Ei edes Youtube-läpipeluuvideota! Keneltä löytyisi peli taltioitavaksi ja videoitavaksi jälkipolville? Pelitoimitukseen saa olla yhteydessä!